CELEX: 32012R1270
Language: hu
Date: 2012-12-21 00:00:00
Title: A Bizottság 1270/2012/EU végrehajtási rendelete ( 2012. december 21. ) a 73/2009/EK tanácsi rendelettől a Portugália számára a 2012. évre nyújtott különleges támogatásról szóló határozat felülvizsgálatára vonatkozó határidő tekintetében való eltérésről, az 1120/2009/EK rendelettől az ilyen felülvizsgálatról szóló tájékoztatásra vonatkozó határidő és a további agrár-környezetvédelmi haszonnal járó konkrét mezőgazdasági tevékenységekre alkalmazandó feltételek tekintetében való eltérésről, valamint az 1122/2009/EK rendelettől a támogatási kérelemben szereplő információk tekintetében való eltérésről

28.12.2012   
            
            
               HU
            
            
               Az Európai Unió Hivatalos Lapja
            
            
               L 357/7
            
         A BIZOTTSÁG 1270/2012/EU VÉGREHAJTÁSI RENDELETE
   (2012. december 21.)
   a 73/2009/EK tanácsi rendelettől a Portugália számára a 2012. évre nyújtott különleges támogatásról szóló határozat felülvizsgálatára vonatkozó határidő tekintetében való eltérésről, az 1120/2009/EK rendelettől az ilyen felülvizsgálatról szóló tájékoztatásra vonatkozó határidő és a további agrár-környezetvédelmi haszonnal járó konkrét mezőgazdasági tevékenységekre alkalmazandó feltételek tekintetében való eltérésről, valamint az 1122/2009/EK rendelettől a támogatási kérelemben szereplő információk tekintetében való eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről szóló, 2009. január 19-i 73/2009/EK tanácsi rendeletre (1) és különösen annak 142. cikke c), l) és r) pontjára,
   mivel:
   
               (1)
            
            
               Portugália arról tájékoztatta a Bizottságot, hogy 2012-ben súlyosbodott a portugál tejágazatban tevékenykedő mezőgazdasági termelők helyzete. Ennek oka egyrészt a takarmányárak folyamatos emelkedése, ami a legjelentősebb uniós és világpiaci gabonaszállítók némelyikét érintő kedvezőtlen éghajlati feltételekre vezethető vissza, másrészt az árak visszaesése a portugál gazdasági válsággal összefüggő, csökkenő belföldi kereslet miatt. Az előállítási költségek jelentős hányadát kitevő takarmányárak emelkedése közvetlen következményekkel jár a portugál tejágazat számára: elsősorban árpréshatást fejt ki, és a 2012. év végén pénzügyi nehézségeket okoz az üzemek számára. Ez a jelenség szükséghelyzetet idézett elő a tejágazatban, ami olyan jelentős gyakorlati és egyéb konkrét problémákat eredményezett a tejelő teheneket tartó mezőgazdasági termelők számára, amelyek a 73/2009/EK tanácsi rendelet 68. cikke szerinti támogatás 2012. évi alkalmazásáról szóló határozatok ugyanezen rendelet 68. cikke (8) bekezdése szerinti felülvizsgálatának időpontjában még nem voltak előreláthatók.
            
         
               (2)
            
            
               Portugália szeretné növelni a 73/2009/EK rendelet 68. cikke (1) bekezdése b) pontjának megfelelő, a tejágazatban jelenleg alkalmazott különleges támogatási intézkedések keretében tervezett támogatás szintjét, hogy ezzel segítséget nyújtson az érintett mezőgazdasági termelők számára a helyzet rövid távú kezeléséhez. Ezért Portugália felhatalmazást kért arra, hogy felülvizsgálja a különleges támogatás 2012. évi alkalmazására vonatkozó határozatát, hogy ennek nyomán a 73/2009/EK rendelet 68. cikke (1) bekezdése a) pontjának i. alpontja szerinti, jelenleg alkalmazott támogatás helyett az említett rendelet 68. cikke (1) bekezdése a) pontjának v. alpontja szerinti támogatást vehesse igénybe. Portugália azt tervezi, hogy az ily módon felszabaduló összegeket a tejelő teheneket tartó mezőgazdasági termelők számára juttatott támogatás szintjének növelésére fordítja a 73/2009/EK rendelet 68. cikke (1) bekezdésének b) pontja szerint alkalmazott intézkedés keretében.
            
         
               (3)
            
            
               Ezért, valamint tekintettel arra, hogy a különleges támogatás 2012. évi alkalmazásáról szóló határozat felülvizsgálata a 73/2009/EK rendelet 68. cikkének (8) bekezdése értelmében már nem lehetséges, indokolt eltérni e rendelkezéstől, és engedélyezni Portugália számára, hogy az adott év tekintetében módosítsa támogatási rendszerét.
            
         
               (4)
            
            
               Ugyancsak ebből az okból kifolyólag indokolt eltérni a 73/2009/EK tanácsi rendelet III. címében előírt egységes támogatási rendszer végrehajtására vonatkozó részletes szabályok megállapítására vonatkozó 1120/2009/EK bizottsági rendelet (2) 50. cikkének (3) bekezdésében meghatározott, a Bizottság fenti felülvizsgálatról való tájékoztatására vonatkozó határidőtől.
            
         
               (5)
            
            
               Az 1120/2009/EK rendelet 44. cikkének megfelelően az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK tanácsi rendelet részletes alkalmazási szabályainak megállapításáról szóló, 2006. december 15-i 1974/2006/EK bizottsági rendelet (3) 27. cikkének (4) bekezdése értelemszerűen alkalmazandó a 73/2009/EK rendelet 68. cikke (1) bekezdése a) pontjának v. alpontja szerinti támogatásra. Az 1974/2006/EK rendelet 27. cikkének (4) bekezdése, összefüggésben az említett rendelet IV. mellékletével rögzíti az adott térségben a tenyésztésből való eltűnés veszélyének kitett honos fajtákra vonatkozó küszöbértékek meghatározásának feltételeit.
            
         
               (6)
            
            
               A Portugáliától kapott adatok szerint a honos fajták egzotikus fajtákkal történő keresztezésére vagy helyettesítésére irányuló, egyre növekvő tendencia következtében csökken az „Alentejana” és „Mertolenga” szarvasmarhafajták, a „Serra de Estrela” és „Churros” juhfajták, valamint a „Serrana” kecskefaj populációja, így az említett fajtákat a tenyésztésből való eltűnés veszélye fenyegeti. Az említett helyi fajták emellett, tekintettel arra a lényeges tulajdonságukra, hogy úgy alkalmazkodnak környezetükhöz, hogy ennek során nem gyakorolnak túlzott nyomást a természeti erőforrásokra, a mezőgazdasági és legelőrendszerek jelentős természeti értéket képviselő részeit képezik. Annak érdekében, hogy a 73/2009/EK rendelet 68. cikke (1) bekezdése a) pontjának v. alpontja szerinti támogatást lehessen nyújtani az említett állatpopulációknak az általuk megtestesített genetikai források megőrzését biztosító, megfelelő szintű megtartásához, és ezzel egyidejűleg azon üzemek tulajdonosainak jogos elvárásait is tiszteletben lehessen tartani, akik a 2012. év tekintetében a 68. cikk (1) bekezdése a) pontjának i. alpontja szerinti támogatásért folyamodtak, indokolt az 1120/2009/EK rendelet 44. cikkének (2) bekezdésétől a tenyésztésből való eltűnés veszélyének kitett honos fajtákra vonatkozó küszöbérték tekintetében eltérni.
            
         
               (7)
            
            
               A 73/2009/EK tanácsi rendeletnek a kölcsönös megfeleltetés, a moduláció és az integrált igazgatási és ellenőrzési rendszer tekintetében, az említett rendeletben létrehozott, mezőgazdasági termelők részére meghatározott közvetlen támogatási rendszerek keretében történő végrehajtására vonatkozó részletes szabályok megállapításáról, valamint az 1234/2007/EK tanácsi rendeletnek a kölcsönös megfeleltetés tekintetében, a borágazatban meghatározott támogatási rendszer keretében történő végrehajtására vonatkozó részletes szabályok megállapításáról szóló, 2009. november 30-i 1122/2009/EK bizottsági rendelet (4) 12. cikke (1) bekezdésének a) és e) pontja szerint az egységes kérelemnek tartalmaznia kell a támogathatóság megállapításához szükséges összes információt, különösen az érintett támogatási rendszert, valamint a mezőgazdasági termelő nyilatkozatát arról, hogy ismeri az adott támogatási rendszerre vonatkozó feltételeket.
            
         
               (8)
            
            
               Mivel a 73/2009/EK rendelet 68. cikke szerinti különleges támogatás többféle, eltérő támogathatósági feltételek mellett biztosítható intézkedést foglal magában, a mezőgazdasági termelők kötelesek az egységes kérelemben feltüntetni, hogy melyik különleges intézkedés alkalmazását kérelmezik. Annak érdekében, hogy a tejágazatot érintő problémákat még a 2012. év során kezelni lehessen, Portugália – tekintettel az érintett mezőgazdasági termelők jogos elvárásaira – a 2012. naptári évben a 73/2009/EK rendelet 68. cikke (1) bekezdése a) pontjának i. alpontja szerinti támogatás iránt benyújtott kérelmeket az ugyanerre az évre vonatkozó, az említett rendelet 68. cikke (1) bekezdése a) pontjának v. alpontja szerinti támogatás iránti kérelemnek kívánja tekinteni. Ezért ebben a vonatkozásban indokolt az 1122/2009/EK rendelet 12. cikkének (1) bekezdésétől való eltérés biztosítása.
            
         
               (9)
            
            
               Tekintettel arra, hogy az eltérések a 2012. évet érintik, e rendeletnek az Európai Unió Hivatalos Lapjában való kihirdetésének napján hatályba kell lépnie.
            
         
               (10)
            
            
               Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
            
         ELFOGADTA EZT A RENDELETET:
   1. cikk
   Eltérés a 73/2009/EK rendelettől
   A 73/2009/EK rendelet 68. cikke (8) bekezdésétől eltérve Portugália [a Hivatalos Lapban való kihirdetést követő nap. Felkérjük a Kiadóhivatalt, hogy illessze be a dátumot.]-ig felülvizsgálhatja az említett rendelet 69. cikkének (1) bekezdése szerint hozott határozatot, valamint a 2012. évtől kezdődő hatállyal módosíthatja az említett rendelet 68. cikke (1) bekezdése a) pontjának i. és v. alpontja szerinti különleges támogatást.
   2. cikk
   Eltérések az 1120/2009/EK rendelettől
   (1)   Az 1120/2009/EK bizottsági rendelet 50. cikke (3) bekezdésének első albekezdésétől eltérve Portugália [a Hivatalos Lapban való kihirdetést követő ötödik munkanap. Felkérjük a Kiadóhivatalt, hogy illessze be a dátumot.]-ig tájékoztatja a Bizottságot arról a különleges támogatási intézkedésről, amelyet a 68. cikk (1) bekezdése a) pontja v. alpontjának megfelelően, e rendelet 1. cikke szerint alkalmazni szándékozik.
   (2)   Az 1120/2009/EK rendelet 44. cikkének (2) bekezdésétől eltérve az „Alentejana” és „Mertolenga” szarvasmarhafajták, a „Serra de Estrela” és „Churros” juhfajták, valamint a „Serrana” kecskefaj tekintetében a 2012. év vonatkozásában a 73/2009/EK rendelet 68. cikke (1) bekezdése a) pontja v. alpontjának megfelelően nyújtott támogatásra nem alkalmazandók az 1974/2006/EK rendelet 27. cikkének (4) bekezdésében említett küszöbértékek.
   3. cikk
   Eltérés az 1122/2009/EK rendelettől
   Az 1122/2009/EK rendelet 12. cikkének (1) bekezdésétől eltérve a 2012. naptári évben a 73/2009/EK rendelet 68. cikke (1) bekezdése a) pontjának i. alpontja szerinti támogatás iránt benyújtott kérelmeket az ugyanerre az évre vonatkozó, az említett rendelet 68. cikke (1) bekezdése a) pontjának v. alpontja szerinti támogatás iránti kérelemnek lehet tekinteni.
   4. cikk
   Hatálybalépés
   Ez a rendelet az Európai Unió Hivatalos Lapjában való kihirdetésének napján lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. december 21-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 30., 2009.1.19., 16. o.
   
      (2)  HL L 316., 2009.12.2., 1. o.
   
      (3)  HL L 368., 2006.12.23., 15. o.
   
      (4)  HL L 316., 2009.12.2., 65. o.